Súradnice: 42°08′53.66″S 24°45′07.42″V﻿ / ﻿42,1482389°S 24,7520611°V﻿ / 42.1482389; 24.7520611

**Prvé dievčenské gymnázium** (bulh. Първа девическа гимназия – *Părva devičeska gimnazija*), prípadne len **Dievčenské gymnázium** (bulh. Девическа гимназия – *Devičeska gimnazija*) je bývalá budova školy a v súčasnosti jedna z budov plovdivskej mestskej umeleckej galérie v centrálnej časti mesta Plovdiv v Plovdivskej oblasti v južnom Bulharsku. Kultúrna pamiatka miestneho významu.

Lokalita
--------

Budova bývalého dievčenského gymnázia leží v centrálnej časti mesta Plovdiv v hraniciach architektonicko-historickej rezervácie Starý Plovdiv na ulici „Săborna" (bulh. улица „Съборна") č. 14.

Dejiny a charakteristika budovy
-------------------------------

Budova bola postavená v rokoch 1879 – 1881 podľa projektu architekta Josefa Schnittera. Najväčšie zásluhy na zohnaní finančných prostriedkov na postavenie budovy mali metropolita Panaret, ruský komisár knieža Alexandr Dondukov a generál-guvernér Arkadij Stolipin. Budova je masívna a trojposchodová. Bola postavená v klasicistickom slohu.

V roku 1998 bol budove pridelený štatút kultúrnej pamiatky miestneho významu.

V súčasnosti je v budove umiestnená expozícia plovdivskej mestskej umeleckej galérie.

Dievčenské gymnázium
--------------------

Škola bola otvorená v roku 1861 pod názvom *Dievčenská škola* (bulh. Девическо училище – *Devičesko učilište*). V počiatkoch škola sídlila v budove tzv. *Božigrobského metochu*. Prvou učiteľkou na škole bola Teopemta Maneva. V roku 1864 získala škola názov *Bulharská dievčenská škola „Zvestovanie"* (bulh. Българско девическо училище „Благовещение" – *Bălgarsko devičesko učilište „Blagoveštenie"*). V roku 1866 začala v škole pôsobiť učiteľka Rada Gugova, pod ktorej vedením sa v tom istom roku škola stala trojtriednou. V roku 1878, alebo 1879 bola škola premenovaná na *Prvé dievčenské gymnázium* (bulh. Първа девическа гимназия – *Părva devičeska gimnazija*).

Po dokončení novej budovy v roku 1881 sa škola presťahovala a bola preklasifikovaná na *Oblastné dievčenské gymnázium* (bulh. Областна девическа гимназия – *Oblastna devičeska gimnazija*). Gymnázium bolo oficiálne otvorené 1. septembra 1881. Po zjednotení Bulharska v roku 1885 bola škola premenovaná na *Štátne dievčenské gymnázium* (bulh. Държавна девическа гимназия – *Dăržavna devičeska gimnazija*).

Mestská umelecká galéria
------------------------

V budove v súčasnosti sídli stála expozícia plovdivskej mestskej umeleckej galérie. V rámci expozície v budove bývalého dievčenského gymnázia je predstavených viac ako 200 vizuálnych diel bulharských autorov od obdobia bulharského národného obrodenia do súčasnosti.

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu

Budova bola vyhlásená za kultúrnu pamiatku v Štátnom vestníku č. 25 z roku 1998, pričom ako dôvod ochrany boli stanovené architektonicko-staviteľská hodnota budovy. Názov budovy ako je uvedený na zozname kultúrnych pamiatok je *Devičeska gimnazija* (bulh. Девическа гимназия, doslova *Dievčenské gymnázium*).

Galéria
-------

* celkový pohľad na budovu zo západucelkový pohľad na budovu zo západu
* celkový pohľad na budovu zo severozápaducelkový pohľad na budovu zo severozápadu
* celkový pohľad na budovu z juhozápaducelkový pohľad na budovu z juhozápadu
* celkový pohľad na budovu z východucelkový pohľad na budovu z východu
* pohľad na centrálnu časť prednej západnej fasádypohľad na centrálnu časť prednej západnej fasády
* pohľad na centrálnu časť prednej západnej fasády zbokupohľad na centrálnu časť prednej západnej fasády zboku
* pohľad na severné krídlo prednej západnej fasádypohľad na severné krídlo prednej západnej fasády

Referencie
----------

1. 1 2 3 4 5 6 7   *Енциклопедия Дарителството* [online]. daritelite.bg, 2015-09-09, [cit. 2023-05-20]. Dostupné online.
2. 1 2 3 4 5 6   *НИНКН: Област Пловдив* [online]. ninkn.bg, [cit. 2023-05-19]. Dostupné online.
3. 1 2 3 4 5 6 7 8 9 10 11 12 13 14 15  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 476 s. ISBN 9789544915537. S. 116. (po bulharsky)
4. 1 2 3 4 5 6  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 272 s. ISBN 9789548852845. S. 35. (po bulharsky)
5. 1 2 3 4 5 6 7  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 138. (po bulharsky)
6. 1 2 3 4  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 139. (po bulharsky)
7. 1 2 3 4 5  NOW, Plovdiv. *Истории от миналото:Как някога родолюбците са създавали училищата в Пловдив* [online]. plovdivnow.bg, 2019-11-10, [cit. 2023-05-20]. Dostupné online.
8. ↑   *Login* [online]. bg-guide.org, [cit. 2023-05-20]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Prvé dievčenské gymnázium (Plovdiv)**